Dit was ’n vreesaanjaende voorval wat hy nooit weer in sy lewe wil beleef nie, vertel die akteur, bekend vir sy rol as Eben Rautenbach in die oud-kykNET-sepie Villa Rosa.
Eers wou hy dié nuus nie met aanhangers deel nie, maar later het hy besluit om juis hierdie verhaal te gebruik om ander te waarsku om waaksaam te wees – en oor hoe vinnig jy ’n misdaadteiken word, sê hy Woensdag aan Huisgenoot.
“Twee mans het vanuit nêrens te voorskyn gekom en my toe met ’n skroewedraaier aangeval. ’n Stoeigeveg het tussen ons ontstaan terwyl ek in die motor was en ek is in die proses in die arm en gesig gesteek.”
Die akteur sê die tweede verdagte het sy selfoon en horlosie, wat albei los in sy motor gelê het, uit sy motor gegryp terwyl die geveg tussen hom en die gewapende verdagte voortgeduur het.
Hy sê hy het die volgende oomblik die brandstofpedaal getrap en van die toneel weggejaag, maar in die proses in ’n heining vasgejaag. Die twee verdagtes het intussen van die toneel gevlug.
Die akteur het die voorval intussen by ’n Pretoriase polisiekantoor aangemeld. Hy moes ook steke aan sy gesig kry.
Die akteur vertel sy stiefma is twee jaar gelede, op dieselfde datum, ook gekaap. Hy sê hy wil aanhangers nou waarsku om nie in dieselfde slaggat te trap nie.